VSL Sklep II Cp 1211/2024
Sodna praksa višjih sodišč, 2026-03-11

dr. Tadeja Jelovšek (preds.), Polona Marjetič Zemljič (poroč.), Matjaž Voglar

elaborat ureditve meje - nagrada in povračilo stroškov za izvedensko delo - plačilo nagrade za opravljeno delo - izvedenina - zamuda pri izdelavi izvedenskega mnenja - računanje roka - zmanjšanje nagrade

Z izdelavo skice in elaborata je izvedenec zamujal 8 dni. Pritožbeno sodišče je zato za 8 % znižalo nagrado izvedencu, ki mu je bila sicer priznana za izdelavo skice in elaborata.

I. Pritožbi predlagateljic se ugodi se izpodbijani sklep spremeni tako, da znaša v I. točki izreka navedena nagrada in povrnitev stroškov izvedenca 1.312,31 EUR (namesto 1.378,01 EUR), DDV pa 236,65 EUR (namesto 248,49 EUR).

II. Prva nasprotna udeleženka sama krije stroške odgovora na pritožbo.

1. Sodišče prve stopnje je z izpodbijanim sklepom odločilo o nagradi za delo izvedenca, in sicer za pripravo in sodelovanje na naroku, za pripravo elaborata in za potne in materialne stroške.

2. Zoper odločitev se pritožujeta predlagateljici, ki v pritožbi izpostavljata, da izvedenec skice z izvedeniškim poročilom sodišču ni dostavil v roku. Zahtevata korekcijo zneska nagrade v skladu z drugim odstavkom 45. člena Zakona o sodnih izvedencih, sodnih cenilcih in sodnih tolmačih.

3. Pritožba je bila vročena izvedencu mag. A. A. in nasprotnim udeležencem. Na pritožbo je s svojo obrazložitvijo odgovoril izvedenec in prva nasprotna udeleženka, ki je predlagala zavrženje oziroma zavrnitev pritožbe.

4. Sodišče prve stopnje je izvedencu priznalo nagrado za izdelavo elaborata v višini 673,20 EUR, pri čemer pa ni upoštevalo, da je izvedenec z izdelavo elaborata zamujal. Izvedencu je bilo na naroku dne 11. 10. 2023 naloženo, da skico in elaborat predloži sodišču v roku 45 dni, torej do 27. 11. 2023.

Izvedenec je izvedeniško poročilo poslal na sodišče z navadno pošto, tako da ga je sodišče prejelo 6. 12. 2023. Z izdelavo skice in elaborata je izvedenec tako zamujal 8 dni.

5. Drugi odstavek 45. člena ZSICT določa, da če sodni izvedenec izvida oziroma mnenja ne izdela v roku, ki mu ga določi sodišče, se mu znesek plačila zniža za en odstotek za vsak dan zamude, vendar skupno največ za 50 odstotkov, razen če sodni izvedenec izkaže, da je do prekoračitve roka prišlo iz upravičenih razlogov. Izvedenec je v svojem odgovoru na pritožbo pojasnil, da je do zamude prišlo zaradi dopusta, ki ga je koristil od 5. 1. 2024 do 22. 1. 2024, in da dodatne dopolnitve ni obračunal.

Izvedenec ni pojasnil, zakaj je zamujal z izdelavo skice in elaborata v novembru oziroma decembru 2023.

6. Pritožbeno sodišče je tako ugotovilo, da je pritožba predlagateljic utemeljena in je za 8 % znižalo nagrado izvedencu, ki mu je bila sicer priznana za izdelavo skice in elaborata (namesto 673,20 EUR pravilno 619,34EUR). Ob upoštevanju nagrad za preostalo delo izvedenca in njegovih stroškov, ki so obračunani v 3. točki izpodbijanega sklepa,

se torej izvedencu prizna nagrada v višini 1.075,66 EUR, 22 % DDV znaša 236,65 EUR, nagrada z vštetim DDV pa je 1.312,31 EUR.

7. Pritožbeno sodišče je ob pravilni uporabi materialnega prava izpodbijani sklep spremenilo (tretja alineja 365. člena ZPP v zvezi z 42. členom Zakona o nepravdnem postopku

), drugih kršitev, na katere pazi po uradni dolžnosti, pa ni ugotovilo (drugi odstavek 350. člena ZPP v zvezi s 366. členom ZPP in 42. členom ZNP-1). Prva nasprotna udeleženka sama krije svoje stroške odgovora na pritožbo (prvi odstavek 40. člena ZNP-1).

Uradni list RS, št. 22/18 in nadaljnji, v nadaljevanju ZSICT.

25. 11. 2023 je bila sobota, zato se rok skladno s četrtim odstavkom 111. člena Zakona o pravdnem postopku (Uradni list RS, št. 73/2007 - UPB-3 in nadaljnji, v nadaljevanju ZPP) izteče s pretekom prvega prihodnjega delavnika.

Izvedencu je bila s sklepom z dne 4. 1. 2024 naložena izdelava dopolnjene oziroma popravljene skice, ki jo je izvedenec predložil 23. 2. 2024.

51 EUR za zbiranje dokumentacije, 153 EUR za pripravo na narok, 163 EUR za sodelovanje na naroku, 44 EUR za potovanje na narok, 40,32 EUR potnih stroškov in 5 EUR materialnih stroškov.

Uradni list RS, št. 16/19, v nadaljevanju ZNP-1.

Zakon o sodnih izvedencih, sodnih cenilcih in sodnih tolmačih (2018) - ZSICT  - člen 45, 45/2

Zakon o pravdnem postopku (1999) - ZPP  - člen 111, 111/4

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.